Mhm… Nämmlig sobald me e chli usserhalb vo Phnom Penh umelungered isch me DIE sensation. Eigendlich hätti chönne Gäld verlange, dass mi d'Lütt dörfe aaluege. Hehe Blödsinn.  Was bringt mi überhaupt dört uuse? Es isch Khmer neu Joor gsi. De höggschti Fiirtig in Kambodscha im Joor. Mir schriibe  jetzt s'Joor 2554 nämmlig. Kai wunder luege si mi wine Alien aa, denn ich fiir schliesslich nöggscht Sunntig mi 570e Geburtstag. Jetzt wird mer alles klar. E Wuche lang stoot ganz Phnom Penh still, wills e riise Völkerwanderig ind Provinz use gitt, will jede sini Familie will go bsueche. Völkerwanderig im wahrsten Sinne des Wortes. D'Strosse sind derart verstopft, dass es nümm vorwärts und ruggwärts goot. Büs, Töffs, Cars, Traktorwäge mit 50 Passagier, Lastwäge mit Passagier uff de Dächer, und vill witters  struubs. Ich bi zum Glück scho am sunntig Mittag abgfahre und bi ohni witteri Problem bim Chouen sinere Schwiger Familie aacho.  ich wird vo dr Schwöster vo dr Vannet (D'Frau vom Choeun) abgholt. Si bringt mi in ihres huus. E grosses, schöns Holzhuus. Tschamriep Suo dört, Tschamriep Suo do und immer brav verneige, D'Fingerspitze öppe uff de Höchi vo dr nase, wie sichs ghört.  In dere Wuche hani e Huffe über d'Khmer Kultur glehrt. Vor allem über d'Art und Wyys vom zämme läbe, aber au über  d'Gschichte vom Chouen und dr Vannet ihrer Familie. Aber uff das gangi evt e anders moll yy.  Das Holzhuus woni aagsproche ha isch e Pfahlbaute. Khmer baue uff Pfähl wills in de Rägezyt vill überschwemmige gitt. Widerum findet me unter em Huus e chüele Schatteplatz und dört isch denn eigendlich so s'Wohnzimmer. Ins Huus sälber goot me nur zum go schlofe. Obwohls sich uff ere hängematte dusse au sehr guet schlofe losst. Kocht wird au unterem Huus. uff füür. 4 Fraue sind flissig am schnätzle und Koche. Ich ha kei  Aanig was mi erwartet.